বাঙালিরা ছড়িয়ে রয়েছেন পৃথিবীর কোনায় কোনায়। পৃথিবীর প্রত্যেকটি মহাদেশেই প্রবাসীরা চেষ্টা করেন কীভাবে বিদেশের মাটিতেও বাংলার সংস্কৃতি ও ঐতিহ্যকে ধরে রাখা যায়। বিগত দু’দশকে প্রচুর সংখ্যক বাঙালি পাড়ি জমিয়েছেন মধ্যপ্রাচ্যের নানা শহরে এবং তাঁদের মধ্যে একটি বৃহৎ অংশ শুধুমাত্র বাৎসরিক পূজাপার্বণের মধ্যেই আবদ্ধ থাকতে চাইছেন না। বাংলার সংস্কৃতিকে ছড়িয়ে দিতে চাইছেন মরুভূমির দেশে। 
সম্প্রতি দুবাইয়ের তিনটি প্রবাসী সংস্থা সংগঠিত হয়েছে— ‘দ্য সেন্ট জেভিয়ার্স অ্যালামনি অ্যাসোসিয়েশন (ইউএই চ্যাপ্টার)’, ‘বং কানেকশন দুবাই’ এবং ‘এমিরেটস বেঙ্গল ক্লাব অফ ইন্ডিয়া’। লক্ষ্য— ‘বেঙ্গলি ফিল্ম ফেস্টিভ্যাল দুবাই’। দুবাই প্রবাসী বাঙালিদের সূত্রে খবর, এই বছরের শেষের দিকেই আয়োজন হতে চলেছে এই উৎসবের। 

এই বাংলা ছবির উৎসবে শুধুমাত্র ছবি প্রদর্শন নয়, থাকবে আলোচনা চক্র, বিভিন্ন সাংস্কৃতিক অনুষ্ঠান ও পুরস্কার প্রদান। এখনও পর্যন্ত এই ইভেন্টের কোনও আনুষ্ঠানিক ঘোষণা হয়নি বটে কিন্তু সম্প্রতি একটি পেজ খোলা হয়েছে ফেসবুকে। দুবাই সূত্রের খবর, অগস্টের মধ্যেই এই উৎসবের দিনক্ষণ ঘোষণা হতে পারে। 
এতদিন বাংলা বিনোদন জগৎ সারা বছর ধরে অধীর আগ্রহে অপেক্ষা করত মার্কিনদেশের এনএবিসি বা নর্থ অ্যামেরিকান বেঙ্গলি কনফারেন্স-এর জন্য। দীর্ঘ কয়েক বছর ধরে এই ইভেন্টটি আয়োজন করে আসছেন মার্কিনপ্রবাসী বাঙালিরা। বাংলা ছবির বহু তারকাকে প্রতি বছরই অংশ নিতে দেখা যায় এই ইভেন্টে। এনএবিসি-কে বলা যেতে পারে বিদেশের মাটিতে বাঙালিদের সবচেয়ে বড় উৎসবগুলির অন্যতম। 

শোনা যাচ্ছে, সেই উৎসবকেই চ্যালেঞ্জ জানাতে চলেছে ‘বেঙ্গলি ফিল্ম ফেস্টিভ্যাল দুবাই’। তবে এই ইভেন্টের একটি সুন্দর নামকরণ করতে চাইছেন উদ্যোক্তারা। ইতিমধ্যেই ইভেন্টের ফেসবুক পেজে এমিরেটস-এ বসবাসকারী বাঙালিদের কাছে নামের প্রস্তাব চাওয়া হয়েছে। হয়তো নামকরণের পরেই আনুষ্ঠানিক ঘোষণা হবে এই উৎসবের।